KOMISSION DELEGOITU ASETUS (EU) 2022/826,

annettu 23 päivänä maaliskuuta 2022,

Euroopan parlamentin ja neuvoston asetuksen (EU) 2019/1241 oikaisemisesta ja muuttamisesta punakampelan kalastuskieltoaluetta koskevien poikkeusten osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (1) ja erityisesti sen 15 artiklan 2 kohdan,

sekä katsoo seuraavaa:

(1) Kalavarojen säilyttämisestä ja meriekosysteemien suojelemisesta teknisten toimenpiteiden avulla annetun asetuksen (EU) 2019/1241 liitteessä V olevassa C osassa on virhe, joka on oikaistava.

(2) Delegoidun asetuksen (EU) 2021/1160 (2) johdanto-osan 5 kappaleessa sekä liitteen vastaavassa säännöksessä käytetään termiä ’ankkuroidut kierrenuotat’. Koska asetuksen (EU) 2019/1241 6 artiklan 18 alakohdassa ei kuitenkaan tehdä eroa ankkuroitujen kierrenuottien ja skotlantilaisten nuottien / vedettävien kierrenuottien välillä, liitteen V säännöstä voidaan nykymuodossaan tulkita virheellisesti siten, että sitä sovelletaan sekä ankkuroituihin kierrenuottiin että skotlantilaisiin nuottiin.

(3) Delegoitu asetus (EU) 2021/1160 perustuu Alankomaiden, Belgian, Ranskan, Ruotsin, Saksan ja Tanskan (Scheveningen-ryhmä), joilla on välitön kalastuksenhoitoetu Pohjanmerellä, 19 päivänä lokakuuta 2020 toimittamaan yhteiseen suositukseen. Yhteisen suosituksen 3.1.2 kohdassa erotettiin nimenomaisesti toisistaan ankkuroitu kierrenuotta, jota käytettäessä pyydystä vedetään aluksen ollessa ankkuroituna (kalastus ankkuroidulla nuotalla), ja skotlantilainen nuotta, mikä vahvistaa sen, että jäsenvaltioiden tarkoituksena on ollut pyydetyn poikkeuksen soveltaminen ainoastaan ankkuroituun kierrenuottaan.

(4) STECF:n arvioinnissa, jonka mukaan kierrenuottaa koskevan erityisen poikkeuksen käyttöönotolla ei odoteta olevan merkittävää vaikutusta suojelun tasoon alueella, viitattiin ainoastaan ankkuroituun kierrenuottaan (’Danish anchor seine’; pyydyskoodi SDN) (3) eikä skotlantilaisiin nuottiin eli vedettäviin kierrenuottiin (’Scottish seines’ tai ’flyshooter/flydragger seines’; pyydyskoodi SSC) (3).

(5) Sen vuoksi asetuksen (EU) 2019/1241 liitettä V olisi oikaistava sen selventämiseksi, että ehdotettua poikkeusta sovelletaan ainoastaan sellaisiin kierrenuottiin, joissa pyydystä vedetään aluksen ollessa ankkuroituna (ankkuroitu kierrenuotta (pyydyskoodi SDN)).

(6) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja siihen liittyvään taloudelliseen toimintaan, tämän asetuksen olisi tultava voimaan heti sen julkaisemisen jälkeen,

ON HYVÄKSYNYT TÄMÄN ASETUKSEN:

1 artikla Oikaistaan asetus (EU) 2019/1241 tämän asetuksen liitteen mukaisesti.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 23 päivänä maaliskuuta 2022. Komission puolesta Puheenjohtaja Ursula VON DER LEYEN

(1) EUVL L 198, 25.7.2019, s. 105.

(2) Komission delegoitu asetus (EU) 2021/1160, annettu 12 päivänä toukokuuta 2021, Euroopan parlamentin ja neuvoston asetuksen (EU) 2019/1241 muuttamisesta kilohailin ja punakampelan kalastuskieltoalueiden osalta Pohjanmerellä (EUVL L 250, 15.7.2021, s. 4).

(3) Komission täytäntöönpanoasetus (EU) N:o 404/2011, annettu 8 päivänä huhtikuuta 2011, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä (EUVL L 112, 30.4.2011, s. 64), liite XI.